google/wiki40b huggingface dataset:
לודוויג השלישי, הדוכס הגדול של הסן

ילדותו

לודוויג נולד ב-9 ביוני 1806 בדרמשטדט שהשתייכה לרוזנות הסן-דרמשטדט, ללודוויג השני, הדוכס הגדול של הסן, ולווילהלמינה, נסיכת באדן, בתם של קרל לודוויג, נסיך הכתר של באדן ושל אמליה, נסיכת הסן-דרמשטדט.

שלטונו

ב-5 במרץ 1848 התפטר אביו לודוויג השני, הדוכס הגדול של הסן מכהונתו, בעקבות מהפכות אביב העמים, ולודוויג עלה במקומו לשלטון.
בשנת 1866 הצטרפה הדוכסות לאימפריה האוסטרית במלחמת אוסטריה-פרוסיה, אולם לודוויג הצליח לשמור על שלטונו אף לאחר התבוסה האוסטרית. בשנת 1870 הצטרפו כוחות הדוכסות לפרוסיה במלחמת פרוסיה-צרפת, ובינואר 1871 הצטרפה הדוכסות לאימפריה הגרמנית.
ב-13 ביוני 1877 מת לודוויג בעיר זיהיים, ואחיינו לודוויג הרביעי, הדוכס הגדול של הסן עלה במקומו לשלטון.

משפחתו

ב-26 בדצמבר 1833 התחתן לודוויג עם מתילדה קרולינה, נסיכת בוואריה, בתם של לודוויג הראשון, מלך בוואריה ותרזה, נסיכת סקסוניה-הילדבורגהאוזן. לאחר מותה, התחתן לודוויג בשנת 1868 עם הברונית מגדלנה הוכשטדטן בנישואים מורגנטים. משתי נשותיו לא היו לו ילדים.
סמסונג גלקסי S5

תוכנה

המכשיר מגיע עם מערכת האנדרואיד 4.4.2 (KitKat), עם ממשק ה-TouchWiz של סדרת הגלקסי אשר עבר מעט שינויים לעומת גרסתו הקודמת, וכולל תכונות הקיימות בגלקסי S4, כגון Smart Stay, S-Voice ו-Smart Scroll. המכשיר החדש כולל גם סורק טביעות אצבע. בניגוד לקודמיו, הקשה ממושכת על מקש הבית תפעיל את Google Now, בעוד שהקשה כפולה תפעיל את S-Voice. למכשיר יש תמיכה בכל רשתות ה-LTE בעולם במדינות תומכות, וכן רשתות דור 3 ו-GSM הישנות יותר. בדצמבר 2014 החל המכשיר לקבל את העדכון לאנדרואיד לוליפופ באירופה, ובאפריל 2015 החל לקבל את העדכון גם במזרח התיכון ובישראל.

חומרה ועיצוב

למכשיר יש מסך 5.1 אינץ' בטכנולוגיית Super AMOLED Full HD המספק צפיפות פיקסלים של 432ppi. חלקו הקדמי של המכשיר מצופה בזכוכית גורילה גלאס 3 עמידה בפני שריטות וגוף עמיד בפני מים ואבק בתקן IP67, מצלמת 16 מגה פיקסל בגבו עם טכנולוגיה המתמקדת ב-0.3 שניות ומבזק LED, ו-2 מגה פיקסל בקדמתו. למכשיר החדש התווסף מצב צילום HDR ויכולת לראות את השפעת HDR בתמונה לפני שצולמה. כמו כן ישנה יכולת לשפר מחדש את מיקוד התמונה לאחר שצולמה. המכשיר יכול למדוד לחץ דם. למכשיר יש חיישן למדידת דופק וחיישן למדידת צעדים אשר נמצאים בצדו האחורי של המכשיר ליד המבזק ופועלים כשהאצבע נוגעת בהם זמן מה, סורק טביעות אצבע הנמצא בלחצן הבית ומאפשר לפתוח את הטלפון, לנעול יישומים מסוימים ולשלם בו במקום הקלדת מספר האשראי, זיהוי פנים ופקודות קוליות. בנוסף יכול המכשיר לזהות קולות של תינוק.
המכשיר כולל מעבד Snapdragon 801 מרובע ליבות במהירות 2.5GHz, או בדגם השני מעבד מתומן ליבות Exynos 5 Octa עם 4 ליבות 1.6GHz ו-4 ליבות במהירות 1.2GHz. הזיכרון הפנימי של המכשיר הוא 16 או 32GB הניתן להרחבה באמצעות כרטיס SD. למכשיר סוללה בנפח 2,800 מיליאמפר שעה, שכוללת מצב חיסכון קיצוני בסוללה שיכול להפוך את תצוגת המסך לשחור-לבן, לכבות את כל הקישוריות ולהפוך את המכשיר לשיחות ו-SMS בלבד. במצב זה עשרה אחוזים מהסוללה ייגמרו בתוך כיממה. גב המכשיר עשוי מפלסטיק פוליקרבונט מוקשח בגימור מנוקד ודמוי עור. המכשיר תומך ב-WiFi בתקן AC 802.11. בלוטות' 4.0, שבב NFC (תקשורת טווח אפס), חיישן אינפרא-אדום שיכול לשמש כשלט למכשירים שונים כגון טלוויזיה או מזגן, DVD ועוד. וחיבור Micro USB 3.0 לטעינה וחיבור למחשב. ממדיו של הגלקסי S5 הם: 142 מ"מ אורך, 72.5 מ"מ רוחב ו-8.1 מ"מ עובי, והוא נמכר בצבעים לבן, כחול, שחור וזהב. בדומה לקודמיו ה-Galaxy S3 וה-S4 המכשיר תומך בכיסויים חכמים.

ביקורות

הדעות חלוקות לגבי הגלקסי S5. המבקרים טוענים שהגלקסי S5 אינו מחדש הרבה ונראה יותר כמו גרסת פלוס לגלקסי S4. האכזבה נבעה מהשמועות שקדמו להשקה שציפו לעיצוב חדש לחלוטין, 3GB ראם, מעבד 64 ביט, ממשק חדש ורזולוציית 2560×1440. לעומת זאת היו ביקורות ששיבחו את ה-S5 על הביצועים של המעבד החדש, על יכולות הצילום המעולות שנראו בתאורת התערוכה בה הוצג, והגוף המוקשח שעמיד בפני מים, אבק ושריטות במסך. הרבה אתרי סקירות נתנו לו את התואר "המכשיר הטוב בעולם".
יד הבודהה

בישום

פרי יד הבודהה ריחני מאוד והוא משמש בעיקר בסין, מלזיה ויפן בשביל לבשם חדרים ופריטים אישיים כגון בגדים.

דת

הפרי עשוי לשמש בתור מנחה דתית הניתנת במקדשים בודהיסטים. על פי המסורת, בודהה מעדיף את "האצבעות" של הפרי כשהן במצב של ״יד סגורה״ ולא במצב של ״יד פתוחה״, שכן ידיים סגורות מסמלות בעיני הבודהה את פעולת התפילה. בסין, פרי יד הבודהה מסמל אושר, אריכות ימים ומזל טוב. הוא מנחה למקדש וגם מתנה לכבוד ראש השנה.
תלמידי ישיבת מיר אשר התגוררו בגטו שנחאי בתקופת מלחמת העולם השניה, נאלצו לחפש תחליף לאתרוג המסורתי, זאת לאחר שעץ האתרוגים היחיד בשנגחאי נכרת עם השתלטות הצבא היפני על העיר. 
משלחת שנשלחה על ידי הישיבה למסע חיפוש ברחבי סין איתרה לבסוף את אתרוג יד הבודהה.
לא בקרב כל הרבנים הייתה הסכמה בנוגע לכשרותו, אך מרביתם אישרו להשתמש בו כאתרוג באופן הלכתי כאחד מארבעת המינים.

נוי

אתרוג האצבעות מגודל כעץ נוי בגינות, ובמיכלים (עציצים גדולים) על מרפסות ובפטיו.

מזון ותרופות

בניגוד לפירות הדר אחרים, רוב הזנים של יד הבודהה אינם מכילים ציפה (החלק הבשרני של הפרי) או מיץ. על-אף שהפרי מוערך בעיקר בזכות צורתו והארומה שלו, את פירות יד הבודהה אפשר גם לאכול (לרוב בצורת גרידה של הקליפה או כתיבול) בקינוחים, מאכלים מלוחים, משקאות חריפים (כגון וודקה) או כממתקים (פירות מסוכרים).
ברפואה עממית מסורתית קליפה של פירות לא בשלים, כשהיא פרוסה ומיובשת, ניתנת כטוניק (משקה המכיל צמחי מרפא).

תיאור

Citrus medica var. sarcodactylis הוא, כמו כל אתרוג אחר, שיח או עץ קטן עם ענפים ארוכים, לא סדירים ומכוסים קוצים. עליו הגדולים והמוארכים בעלי גוון ירוק חיוור ומגיעים לגודל של כ-10 עד 15 סנטימטרים. פרחיו הלבנים הם בעלי גוון סגלגל מבחוץ, וגדלים באשכולות ריחניים. אצבעות הפרי מכילות רק את החלק הלבן של הפרי ולפעמים כמות קטנה של ציפה חומצית, אך רבים מהם חסרי מיץ לחלוטין וחלקם חסרי גרעינים (זרעים). 
הצמח רגיש לכפור, כמו גם חום עז ובצורת. הוא גדל בצורה הטובה ביותר באקלים ממוזג. אזורים כגון אזור החוף של דרום קליפורניה כמו גם העמקים היבשתיים נחשבים אידיאליים לשתילה. ניתן לגדל עצים מייחורים שנלקחים מענפים בני 2–4 שנים. מאוד נפוץ להרכיבם על כנה מתאימה (ראה ערך הרכבה).
טכנו

היסטוריה

הטכנו החל בדטרויט. אבותיו המייסדים הם דריק מיי, קווין סנדרסון וחואן אטקינס שכונו גם "שלישיית בלוויל". שלושתם היו צעירים שהושפעו מהרכבים אלקטרוניים כמו קרפטוורק, שפעלו באירופה באותו זמן, והחלו ליצור במקביל מוזיקה משלהם. בהתחלה זכה הטכנו לפופולריות במועדונים מקומיים, ובמהרה הפך לתופעה עולמית. ה"טכנו" התחיל לצבור השפעות והשראות מתחומים תרבותיים שונים: הוא התחבר להוויה הדיסטופית והעתידנית האפלה שניתן לראות במדע בדיוני, וגם להתפתחויות הטכנולוגיות והממוחשבות שהחלו לצבור תאוצה בשנות ה-80.
בתחילה נחשב ה"טכנו" לגרסה הדטרויטית למוזיקת ההאוס. ההשוואה הייתה נכונה בחלקה: הטכנו התבסס גם הוא על מקצב 4 רבעים, במפעם 130 BPM ומעלה, וליצירתו השתמשו היוצרים באותם כלים אלקטרונים בסיסיים. במקביל, גם יוצרי ההאוס הושפעו מגל הטכנו הדטרויטי והסאונד שלהם הפך בעקבותיו לקשה וכבד יותר.
בתחילת שנות ה-90 הפכה המוזיקה האלקטרונית לפופולרית ברחבי העולם בעקבות חשיפת הז'אנר במדיה, מסיבות ועוד, והטכנו השפיע על יצירתם של מספר סגנונות חדשים: IDM, דראם נ' בייס וברייקביט. מהבולטים ביוצרי הטכנו של שנות ה-90 המוקדמות הם ג'ף מילס, קרל קרייג ודרקסיה.
כיום הטכנו ידוע כז'אנר פופולרי בסצנת המועדונים ורחבי העולם, ובמקביל למייסדיו שעדיין נחשבים לפופולריים, עוד שמות ידועים הם ריצ'י הוטין (הידוע בתור פלסטיקמן), קרל קוקס, סוון ואת' ועוד.

מאפיינים מוזיקליים

הבסיס של הטכנו כולל תופים, סינתיסייזרים, אפקטים קוליים ובדרך כלל מקצב 4/4 בטמפו בסביבות ה-130 BPM ומעלה. לעיתים גם ניתן לשמוע מלודיות או בייסליינים דומיננטיים. הכלים הפופולריים ליצירת טכנו כוללים בין השאר את מכונות התופים והסמפלרים מבית חברת "רולנד" - TB303 שאחראי על צליל האסיד המצפצף שאפיין את הטכנו המוקדם, ומכונות התופים TR808 ו-TR909.  אמצעים מודרניים יותר הם תוכנות מחשב ליצירת מוזיקה. יוצר הטכנו ריצ'י הוטין פיתח את תוכנת הFinal Scratch שאיפשרה בשנים האחרונות לנגן קובצי מוזיקה ממוחשבים באמצעות פטיפונים מיוחדים.
MAVEN

מבנה החללית

MAVEN מבוססת על מבנם של MRO ומארס אודיסיי. מחלקת החלל של לוקהיד מרטין תבנה את החללית ותבחן אותה.
מלחמת מלכי הדרום

הסיבה לפרוץ המלחמה

מלכי כנען החליטו לא לקיים יחסי ידידות עם ישראל. למרות כל זאת, באו הגבעונים וכרתו ברית עם ישראל. הכנענים חששו שהשמועה של הברית תייצר רוח תבוסתנות בקרב הכנענים, שהרי אנשי גבעון היו גיבורים, ולכן החליטו להבהיר בצורה חד משמעית שברית עם ישראל תגרור תוצאות קשות (כיבוש העיר).

המצור על גבעון

אדני צדק מלך ירושלים החליט לגייס עוד ארבעה מלכים (מלכי חברון ירמות לכיש ועגלון) מהאזור וביחד צרו על גבעון. מכיוון שהגבעונים לבדם לא היו חזקים מספיק כדי להלחם בחמשת המלכים, הגבעונים גייסו את עם ישראל לעזרתם. עם ישראל, שהיה אז בגלגל הגיע לגבעון במהירות גבוהה יחסית והפתיע את האויב. הבהלה יצרה מהומות והמצור נפסק. הצבא הגדול נמלט דרך מורד בית חורון לעזקה ומקדה. במורד ניתך עליהם מטר של אבני ברד, "רַבִּים אֲשֶׁר מֵתוּ בְּאַבְנֵי הַבָּרָד מֵאֲשֶׁר הָרְגוּ בְּנֵי יִשְׂרָאֵל בֶּחָרֶב". כדי להבטיח שכל הצבא יושמד, ולא ימלט בחסות החשכה, גזר יהושע על השמש שתעמוד במקומה במילותיו המפורסמות: "שמש בגבעון דום וירח בעמק איילון".

תפיסת חמשת המלכים

חמשת המלכים, שברחו מצבאות יהושע, הימרו והחליטו להתחבא יחדיו במערה בסביבות מקדה, בניגוד לשאר צבאם שברח אל ערי המבצר. מכיוון שמחבוא חמשת המלכים התגלה, הוחלט לסתום את המערה באבנים ולהציב עליה שומרים. גם שאר הצבא לא ניצל, חילות יהושע השמידו אותם בדרך לערי המבצר, ורק בודדים הצליחו להיכנס לערים בסופו של דבר. לאחר שכל הצבא הושמד, התמקם מחנה יהושע מחוץ לעיר מקדה. יהושע ציווה על קציניו הבכירים שיניחו את רגליהם על צוארי המלכים, כאות לניצחון, ולאחר מכן הרג את המלכים ותלם על העץ. בסוף היום, הגופות הורדו מהעצים והושלכו למערה שבה התחבאו. המערה נסתמה באבנים, והמערה נשארה סתומה (לפחות) עד ימיו של כותב ספר יהושע.

כיבוש מקדה לבנה ולכיש

לאחר שכל צבאות האויב חוסלו, התפנו צבאות יהושע לכבוש את ערי המבצר שאליהם נמלטו שארית צבאות חמשת המלכים. הם כבשו (לפי הסדר) את מקדה ולבנה. לבנה נכבשה כשגזרת שמש בגבעון דום הייתה עדיין קיימת. לאחר שהתחילו להלחם על לכיש, התערבה ממלכת גזר במלחמה, שהרי אם תכבש לכיש, ששמרה על מבואות השפלה הדרומיים, תעמוד גזר מולו מול פני האויב. מלך גזר וצבאו באו כדי לעצור את כיבוש לכיש, ויהושע השמידם. לכיש נכבשה ביום השני למצור.

כיבוש עגלון, חברון ודביר

לאחר כיבוש לכיש עבר צבא יהושע להלחם על עגלון וחברון. תושבי חברון המליכו מלך חדש מיד לאחר ששמעו שמלכם נהרג, אך תושבי לכיש ועגלון לא הספיקו לעשות זאת, לכן, כשנכבשה חברון, הרגו גם את המלך הטרי. לאחר כיבוש חברון כבש צבא יהושע את דביר, וחזר לגלגל.

טקטיקה ואסטרטגיה

במלחמה זו אפשר להבחין בהגיון אסטרטגי]. מההר הצפוני (גבעון) יורד יהושע אל השפלה (מקדה, לבנה, לכיש ועגלון), ממנה הוא חוזר אל ההר הדרומי (חברון), וממנו אל הנגב (דביר, הנמצאת על הגבול בין ההר לנגב). כל כיבוש הערים התבצע על ידי מצור. לאחר שהובקעו חומות העיר, צבא יהושע השמיד את כל התושבים.

מדרשי חז"ל

לפי מדרש שיר השירים רבה "עם המלחמה" שהשתתף בקרב, כלל 60,000 לוחמים ישראלים. על פי המדרש, מקור האבנים שנפלו על צבאות חמשת המלכים במורד בית חורון, היה באבני הברד ממכת ברד. על פי המדרש, האבנים שהיו באמצע ליפול בזמן שנפסקה המכה, נשארו באוויר עד המלחמה, ורק אז הותר להן ליפול.
קתדרלת סנט ג'ורג'

קתדרלת סנט ג'ורג' (באנגלית: St. George's Cathedral) היא קתדרלה אנגליקנית-אפיסקופלית השוכנת ברחוב דרך שכם במזרח ירושלים.
הקתדרלה שוכנת במתחם גדול שהוקם בשנת 1898 ובו גם אכסניה לצליינים וקולג', והיא משמשת כקתדרת הבישוף האפיסקופלי של ירושלים, האחראי על הדיוקסיה של ירושלים (ישראל, ירדן, סוריה ולבנון).
קולג' סנט ג'ורג' (St George’s College Jerusalem או SGCJ), שנוסד בשנת 1899, משמש כמוסד לימוד והשכלה. הקולג' התפרסם לאחר שמרדכי ואנונו קבע בו את מקום מגוריו, לאחר שחרורו ממאסר.
צ'ילום

צ'ילום הוא כלי המשמש לעישון ג'אראס, ונעשה בו שימוש המתועד מאז המאה ה-18. זהו כלי בצורת חרוט חלול באורך וקוטר משתנים, העשוי בדרך כלל סוגים שונים של קרמיקה או אבן, ולעיתים גם קריסטל. בתוך החרוט נמצא חלק שתפקידו לחסום מעבר של תערובת העישון מצדו הרחב, שאליו נדחסת התערובת ובו היא מובערת, אל צדו הצר אשר מפתחו נשאף העשן. לרוב משמשת פיסת בד רטובה (המכונה "סאפי") לכיסוי הפיה (הצד הצר) על מנת לצנן את העשן ולמנוע שאיפת גרגירים מתערובת העישון שחמקו דרך החלק הפנימי. הצ'ילום נמצא בשימוש (מסורתי ואף דתי) בעיקר בחלקים שונים של הודו.

סוגים של צ'ילום

בעקבות תקנות האיסור על השימוש בג'אראס בהודו בשנות השמונים של המאה העשרים, דעכה תעשיית הצ'ילומים מחימר העשויים בעבודת יד, ונפוץ השימוש בתחליפים חד פעמיים המושלכים לאחר השימוש. ניתן למצוא צ'ילומים כאלה בחנויות ברחוב ההודי, בעיקר באזורים מתויירים כמו הכפר קאסול או באזור החופים של גואה. בתחילת שנות התשעים החלה אופנה של צ'ילומים מודרניים יותר, לרוב של מעצבים איטלקים אותם אפשר לרכוש מהאמן עצמו או מסוחר צ'ילומים.
מייקל מרשל סמית

מייקל מרשל סמית' (באנגלית: Michael Marshall Smith; נולד ב-3 במאי 1965) הוא תסריטאי, מחזאי וסופר בריטי. עד גיל 8 נדד בארצות הברית, דרום אפריקה ואוסטרליה. ספרים רבים שכתב הופקו על ידי אולפני הוליווד.  מרשל למד במכללת קינג'ס  בקיימברידג' שם למד פילוסופיה, מדע המדינה ומדעי החברה. במהלך לימודיו, החל לכתוב מערכונים עבור הרדיו, תסריטים ופרוזה. 
פרסם לראשונה את הסיפור "האיש שצייר חתולים" שזכה ב-1991 בפרס הפנטזיה הבריטי ל"סיפור הקצר הטוב ביותר".
ספרו "אנשי הקש" היה לרב מכר. על ספר זה החליף את חתימת שמו הבדוי "מייקל רוטגר" לשמו האמיתי. הספר הוא חלק מטרילוגיה מצליחה שכוללת את הספרים "האדם הזקוף" ו-"דם מלאכים", שתורגמו לעברית בהוצאת "ינשוף". הם מגוללים מאבק נואש במסדר עתיק, אלים, וצמא דם. הוציא את הספר "חלופיים" שיצא תחת שמו המלא מייקל מרשל סמית, בהוצאת "אריה ניר".
סכלדה

היסטוריה

לשפך הסכלדה הייתה לאורך השנים חשיבות מסחרית ואסטרטגית רבה. בתקופה הרומית הוא שימש לנתיבי השיט לאיים הבריטים. הפרנקים השתלטו על האזור בסביבות שנת 260, תחילה כפיראטים ואחר כך כבעלי בריתם של הרומאים. בעקבות חלוקת האימפריה הפרנקית במאה התשיעית הפך הנהר לגבול בין הקיסרות המערבית והקיסרות המזרחית, שנקראו מאוחר יותר בשמות צרפת והאימפריה הרומית הקדושה.
מצב זה נשאר בעינו - לפחות תאורטית - עד 1528, אם כי אז כבר היו פלנדריה, זלנד וברבנט בשלטון בית האבסבורג. אנטוורפן הייתה לנמל החשוב ביותר במערב אירופה. כשהשתלטו הספרדים על העיר ב-1585 השתלטה הולנד על "פלנדריה של זלנד" (Zeeuws-Vlaanderen), חבל הנמצא ממערב לשפך, וסגרה את הנהר לתנועת סחורות - ובכך עבר רוב המסחר לאמסטרדם. 
הנמל נפתח מחדש בזמן המהפכה הצרפתית ב-1792. כשקיבלה בלגיה את עצמאותה מהולנד ב-1830 נחתמה "אמנת הסכלדה", שהבטיחה את זכותן של אוניות שפניהן מועדות לבלגיה להיכנס לשפך הסכלדה בהולנד. 
במלחמת העולם השנייה היה שפך הסכלדה באזור פליסינגן בשליטת גרמניה, מה שמנע מבעלות הברית להשתמש בנמל אנטוורפן, שאותה הם שחררו לא מכבר. בקרב עקוב מדם שחררו כוחות קנדיים את האזור, ובנובמבר 1944 חודשה האספקה לנמל.
דרק דריימון

רקע אישי

דריימון נולד במוריסטאון, ניו ג'רזי, עיירה קטנה בצפון רחוק ניו ג'רזי בשנת 1968. הוא למד בבתי ספר ציבוריים, והוא נהנה מציור ומספרי קומיקס. דריימון סיים את בית הספר התיכון Jefferson Township בשנת 1987. הוא למד בבית ספר לאמנות חזותית בניו יורק כדי להפוך למאייר. אחרי הקולג', הוא גויס על ידי דיסני בשביל תוכנית ההתמחות שלהם. עם סיום התוכנית חזר לניו ג'רזי ומשם לקליפורניה.

שנותיו המוקדמות בניקלודיאון

דריימון התגלה על ידי ערוץ ניקלודיאון בשנת 1993. הוא עבר לקליפורניה על מנת לעבוד כאנימטור בניקלודיאון. באותה השנה, דריימון החל לעבוד גם כאמן התכנון וסופר לסדרה החיים המודרניים של רוקו. בתקופה זו פגש שניים ממעסיקיו העתידיים, טים היל וסטיבן הילנבורג. היל היה סופר ואמן, והילנבורג היה מפיק שותף ואחראי לתכנון. בשנת 1997, יצר הילנבורג את סדרת הטלוויזיה המצוירת בובספוג מכנסמרובע. דריימון ביצע תפקידים רבים בסדרה, היה סופר בכל הפרקים, ולאחר מכן לפקח על הבמאי ומפיק.

הפקה נוכחית

פרק זה לוקה בחסר. אנא תרמו לוויקיפדיה והשלימו אותו.  
כיום דריימון מפיק בערוץ Cartoon Network.
פרנק בורזאג'

חייו

בורזאג' נולד בסולט לייק סיטי, יוטה. הוא החל את דרכו בתעשיית הקולנוע ההוליוודית כשחקן סרטי ראינוע. בין השנים 1912-1918 כיכב ביותר מ-110 סרטים, רובם סרטים קצרים שלא נשתמרו. הבולט מבין סרטיו כשחקן היה "Intolerance: Love's Struggle Throughout the Ages", של הבמאי ד. וו. גריפית', אולם הוא הופיע שם רק כניצב. 
שנה לאחר שהחל לשחק בסרטים, החל בורזאג' גם לביים סרטים קצרים, ולקראת סוף העשור הוא החל לביים סרטים ארוכים מ-20 דקות.  
על סרטו "הרקיע השביעי" משנת 1927 קיבל את פרס האוסקר הראשון על בימויו. סרטים חשובים אחרים שביים הם "מלאך הרחוב" (1928), "כוכב מזל" (1929), "ילדה רעה", שזיכה את בורזאג' פעם נוספת בפרס האוסקר על בימוי, "A Farewell to Arms" - עיבוד ראשון לספרו של ארנסט המינגוויי, שהיה מועמד בפרס האוסקר לסרט הטוב ביותר (1932), "מטען מסתורי" (1940) - בו כיכבו קלארק גייבל וג'ואן קרופורד, ו"מיין הספרדית" - עם מורין או'הרה, שצולם בטכניקולור באולפני RKO, לראשונה מִזה עשור. 
תרומתו לתעשיית הקולנוע זכתה להכרה כשבורזאג' קיבל כוכב בשדרת הכוכבים של הוליווד, מספר 6300.
טירת וילנדרי

טירת וילנדרי (בצרפתית: Château de Villandry) היא אחת מטירות עמק הלואר, נמצאת במחוז אנדר ולואר.
הטירה נבנתה בשנת 1536 על ידי ז'אן לה ברטון שהיה היועץ הכספי של המלך פרנסואה הראשון. הוא בנה אותה במקום מצודה חרבה בשם Columbine שבה נפגשו פיליפ השני, מלך צרפת וריצ'רד הראשון, מלך אנגליה לשיחות בנושא שלום.
בתקופת המהפכה הצרפתית המקום הוחרם ונבזז כפי שקרה בטירות נוספות בעמק הלואר.
נפוליאון בונפרטה העביר אותה לרשות אחיו, ז'רום בונפרטה. לאחר מכן עברה מספר בעלים ומצבה הידרדר עד שנרכשה בשנת 1906 על ידי יואכים קרוואלו (1869 - 1936), רופא ספרדי, שרכש אותה בעזרת כספי אשתו. הוא בנה את הגנים הנרחבים והמטופחים בסגנון צרפתי ומשפחתו עדיין מתחזקת את המקום שהפך לאטרקציה תיירותית בזכות הגנים ואבן שואבת לגננים מכל העולם.
האתר ידוע ומפורסם לא בגלל הטירה עצמה אלא בגלל הגנים המטופחים שלה המשתרעים של שטח גדול (Les jardins du château de Villandry). הם ערוכים בשלושה מפלסים: העליון הוא גן עם בריכות ומזרקות, האמצעי עם חלקות מסוגננות בקישוטים שונים, השיחים הגזומים משורטטים בתבניות מיוחדות שמשלבות עקרונות של אמנות איטלקית וצרפתית מימי הרנסאנס והתחתון עם צמחי מרפא וירקות שונים.
ב-1934 הוכרזה הטירה בצרפת כמונומנט היסטורי. כמו שאר טירות הלואר, היא אתר מורשת עולמית.
כולכיתיים

תפוצת הכולכיתיים

הכולכיתיים נפוצים כמעט בכל מקווה מים קיים בעולם ובכל מקום בו נמצא אדם, מהאזורים הארקטיים ועד האזורים הטרופיים, במים מתוקים, מליחים ומלוחים, בטווח שיעור חומציות רחב ובטמפרטורות שונות, במים בהם העומס האורגני גבוה וריכוז החמצן המומס נמוך. הכולכיתיים גם עוברים מחסומים מדבריים על ידי איכלוס של שלוליות עונתיות ונאות מדבר.

כולכיתיים בישראל

בישראל נפוצים שישה סוגים של משפחת הכולכיתיים, ושלושה מהם עוקצים יונקים: כולכית, אנופלס ואדס.
כולכית מצויה טרדנית וכולכית חד פסית הם הכולכיתיים הנפוצים ביותר בישראל, שניהם חודרים לבתי מגורים ועוקצים את האדם. שני יתושים אלה הם המעבירים העיקריים של נגיף קדחת מערב הנילוס, מחלה קלה יחסית, אך היא עלולה לגרום לדלקת המוח encephalitis. נגיף זה נחשב כנגיף של עופות, המועבר בתוך אוכלוסייתם על ידי יתושים ואקטופרזיטים אחרים הניזונים מדמם. הכולכית חד פסית הניזון בעיקר מדם עופות, עוקץ לאחר מכן את האדם ומעביר לו את הנגיף. התפשטותו של הנגיף בתוך אוכלוסיית האדם נגרמת בדרך כלל על ידי הכולכית מצויה טרדנית הניזונה מדם אדם.

אויבים טבעיים

עטלפי חרקים הם אויביו הטבעיים של היתוש הבוגר, המתעופף בעיקר בלילות. ואילו במשך היום ניצוד הוא על ידי עכבישים בעת מנוחתו על־פני רשת הקורים או על ידי דו-חיים המנצלים את שהייתו ליד מקורות מים. ציפורים, זוחלים שונים ופרוקי רגליים אחרים נמנים אף הם על אויביו הפעילים. באזורים מסוימים הוא נלכד גם על ידי צמחים טורפים.

הכולכיתיים כמזיק

הכולכיתיים מהווים מטרד קשה בעקיצותיהם וידועים כמפיצי מחלות קשות כמו מלריה, קדחת צהובה, קדחת הנילוס המערבי, פילריה ודלקת קרום המוח.
שג'אאטין טניירלי

ביוגרפיה

את העניין בריקודי הטנגו גילה בימי לימודיו בתיכון היוקרתי "איסטנבול ארקק ליסיסי" ואחר כך המשיך להשתלם בזמרה גם בעת לימודיו בפקולטה למשפטים. הוא הצטרף למקהלת בית ביאואולו ולקח שיעורים פרטיים אצל כנר ומורה למוזיקה בשם גולדנברג.
את הקריירה כזמר טנגו התחיל בשנת 1942, אך את הקלטותיו הראשונות הקליט החל משנת 1948 עם התזמורות של נג'דט קויוטורק ושל פהמי אג'ה. את המלחין, המנצח ונגן האקורדיון נג'דט קויוטורק הכיר בעת השרות הצבאי וטניירלי זוהה במידה רבה עם להיטיו. הראשון בהם היו "פאפטיה" (חיננית - "Papatya"),. להיט אחר שלו, "Sevdim Bir Genç Kadını " (אהבתי אשה צעירה) היה פרי יצירתו של נג'יפ ג'לאל אנדם (לחן) ובדרי נויאן (מילים). החל משנת 1949 טניירלי וקויוטורק השתתפו בתוכניות ברדיו ובטלוויזיה עד שנת 1979 כשקויוטורק פרש לגמלאות. פרט לטנגואים מקוריים ביצע טניירלי שירים מהרפרטואר הטנגו הארגנטינאי והבינלאומי.
בקריירה שנמשכה כ-40 שנה הקליט טניירלי 30 תקליטים, שני LP ותקליטור אחד, רובם בחברת "קולומביה רקורדס" ו"פיליפס". (טנגואים אלמותיים - Ölmeyen Tangolar). סג'אאטין טניירלי נפטר ב-1 בדצמבר 1994 מסיבוכים של מחלת אלצהיימר.
שכבת האוזון

שכבת האוזון היא שכבה בסטרטוספירה, חלקה האמצעי של אטמוספירת כדור הארץ, המכילה ריכוז גבוה יחסית של אוזון, ולה חשיבות רבה בקיום החיים על פני כדור הארץ. שכבת האוזון מסננת את הקרינה האולטרה־סגולה המגיעה מהשמש, קרינה המסכנת את היצורים החיים וגורמת לסרטן העור. שכבת האוזון בולעת את הקרינה שבאורכי הגל בין 295 ל־320 ננומטר. 
על פי מדענים העוסקים בנושא, שכבת האוזון היא זו שאפשרה לבעלי חיים לצאת מתוך האוקיינוס אל פני האדמה ולהתחיל בהתפתחות החיים על היבשה.
דומניקו טדסקו

שנים מוקדמות

כאשר טדסקו היה בן שנתיים, משפחתו עברה מנפת קוזנצה באיטליה לחבל אסלינגן שבמדינת באדן-וירטמברג בגרמניה. לאביו היה מערכת עיתון משלו, בו טדסקו ארז עיתונים כדי להרוויח כסף. כנער ניסה את מזלו כעיתונאי ספורט.
לאחר שסיים הכשרה מקצועית כסוחר בסחר סיטוני וחוץ, טדסקו קיבל גם תואר ראשון בהנדסת תעשייה ותואר שני בניהול חדשנות. הוא התחתן והולדה לו בת.

אייכוולד

טדסקו לא היה כדורגלן מקצועי, אך שיחק ברמה חובבנית בקרייסליג (הליגה התשיעית בגרמניה) עבור מועדון אייכוולד. מועדון זה, בו עבד דומניקו גם עם ילדים מתחת לגיל תשע, היה הראשון בקריירת האימון שלו.

קבוצות נוער

בשנת 2013 טדסקו הפך למאמן קבוצת הנוער של שטוטגרט עד גיל 17, שם עבד שנתיים. בשנת 2015 הוא הדריך את קבוצת הנוער הופנהיים עד גיל 17. שנה לאחר מכן, טדסקו הועלה למאמן קבוצת הופנהיים עד גיל 19. בשנת 2016 עבר טדסקו את קורסי האימון של איחוד הכדורגל הגרמני באקדמיה של הנס ויסווילר וקיבל ציון גבוה ביותר של 1.0.

ארצגבירגה

ב-8 במרץ 2017, מונה טדסקו למאמן הראשי של ארצבירגה, שבאותה עת הייתה במקום האחרון בבונדסליגה השנייה. החוזה נחתם עד קיץ 2018 ונשאר בתוקף גם כאשר המועדון ירד לליגה השלישית. בהדרכת טדסקו המועדון צבר 13 נקודות בחמשת המשחקים הראשונים וניצל מירידה. ב-5 במאי נקנס דומניקו ב -1,500 אירו בגין התנהלות בלתי ספורטיבית נגד שופט במשחק נגד סנט פאולי (1-0). ב-11 משחקים עם טדסקו, המועדון רשם שישה ניצחונות, פעמיים סיים בשוויון, תפס את המקום ה-14 ונחלץ סופית מירידת ליגה.

שאלקה 04

ביוני 2017, טדסקו הפך למאמן הראשי של שאלקה 04 והחליף את מרקוס ויינצירל וחתם על חוזה עד 2019. בעונת 2017/18 שאלקה סיימה במקום השני ועברה ישירות לשלב הבתים של ליגת האלופות. בבונדסליגה הקבוצה רשמה 63 נקודות ב-34 משחקים (18 ניצחונות, 9 תיקו ו-7 הפסדים). אחד המשחקים המתוחים ביותר של העונה בגרמניה היה משחק החוץ של שאלקה מול בורוסיה דורטמונד ב-25 בנובמבר 2017, אז הקבוצה מגלזנקירכן הייתה בדרך להפסד 0–4 בדקה ה-25, אך כבשו 4 שערים במחצית השנייה. והשוו את התוצאה. ראוי לציין ששאלקה לא זכתה בניצחון אחד גדול במשך כל העונה. במקביל, השוער הראשי של שאלקה 04 ראלף פאהרמן הפך לאחד מארבעת השוערים הטובים של העונה עם 12 משחקים ללא ספיגות שער.
באוגוסט 2018 האריכה שאלקה את החוזה עם טדסקו עד 2022.
בליגת האלופות 2018/19, סיימה שאלקה 04 במקום השני בקבוצה ד' (אחרי פורטו, אך לפני גלאטסראיי ולוקומוטיב) ורשמה שלושה ניצחונות עם שתי תיקו ותבוסה אחת (יחס שערים 6:4) והעפילה לפלייאוף. ב-14 במרץ 2019 פוטר טדסקו לאחר שהפסיד שהקבוצה הפסידה בשמינית גמר ליגת האלופות כאשרמנצ'סטר סיטי מנצחת בתוצאה 0:7, אך בעיקר פוטר בגלל תוצאות לא מספקות בבונדסליגה, שם הקבוצה באותה עת ניצבה במקום 14.

ספרטק מוסקבה

ב-14 באוקטובר 2019 מונה למאמן הראשי של ספרטק מליגת העל הרוסית בכדורגל והפך למאמן הגרמני הראשון שעומד בראש מועדון זה. החוזה עמו נחתם עד קיץ 2021. יחד עם טדסקו נכנסו אנדראס הינקל ומקס אורוואנצ'קי למטה האימון שלו בקבוצה המוסקבאית.